Klara Bühler

Reggel és este Istennel – Keresztény imakönyv

mű a Pázmány Péter Elektronikus Könyvtár (PPEK)

– a magyarnyelvű keresztény irodalom tárháza – állományában.

Bővebb felvilágosításért és a könyvtárral kapcsolatos legfrissebb hírekért

látogassa meg a http://www.ppek.hu internetes címet.

Impresszum

Klara Bühler

Reggel és este Istennel – Keresztény imakönyv

Egyházi jóváhagyással

Fordították és az énekeket összeállították:

Csitári Géza és Molnár János

Az eredeti mű címe és kiadója

Minuten der Sammlung

Verlag J. Pfeiffer, München

____________________

A könyv elektronikus változata

Ez a publikáció az azonos című könyv változatlan kiadásának elektronikus változata. A könyv 1976-ban jelent meg az Opus Mystici Corporis kiadásában. Az elektronikus változat Valentiny Géza prelátus úr, az Opus Mystici Corporis vezetője, engedélyével készült. A füzetet lelkipásztori célokra a Pázmány Péter Elektronikus Könyvtár szabályai szerint lehet használni. Minden más szerzői jog az Opus Mystici Corporisé.

Tartalomjegyzék

Impresszum

Tartalomjegyzék

A Kiadó előszava

Az énekek lelőhelyeinek rövidítései

Első hét

Második hét

Harmadik hét

Negyedik hét

Különböző ünnepi időkben

Advent

Karácsony

Óévre

Újévre

Vízkereszt (Urunk megjelenésének ünnepe)

Nagyböjt

A szenvedés időszaka

Húsvét

Mennybemenetel

Pünkösd

Szentháromság vasárnapra

Függelék

Reggeli imák a katolikus katekizmusból

Esti imák a katolikus katekizmusból

Imák napközben

A Kiadó előszava

Kis imakönyvünk egy németországi evangélikus imakönyv (Heinrich Riedel:Stille vor Gott, Claudius-Verlag, München) némi kis átdolgozással illetve kibővítéssel történt katolikus kiadásának {Klara Bühler:Minuten der Sammlung, Verlag J. Pfeiffer, München, 1969, 14. kiadás 159–191.000) magyar fordítása. Hadd idézzünk a német kiadó előszavából:

„Tudunk‑e még, mai emberek, egyáltalán imádkozni? A mindennapok zajában ezernyi dolog eltérít bennünket, idő és csend híján csak nagynehezen találunk rá a szavakra, amelyeknek Istenhez kell vinnük bennünket. Szívesen vesszük igénybe a segítséget ezen a téren.

Talán meglep egyeseket, hogy mi (mint katolikus könyvkiadó) egy kis evangélikus imakönyvet veszünk segítségül. Ezeknek az imáknak eleven, erőteljes, személyes formája azonban megnyeri majd az olvasó tetszését, hidat fog verni, nemcsak a különböző felfogású keresztények között, hanem hozzásegít majd az Istennel való bensőséges találkozáshoz is.

Nemcsak akkor imádkozunk, amikor szánk jámbor szavakat mond. Nekünk magunknak kell egészen jelen lennünk benne. Ezt akkor érjük el leginkább, ha hitünk megadja nekünk a bizonyosságot:Isten már megtette az első lépést. Az imádság nem a mi – többé-kevésbé sikeres – erőfeszítésünk arra, hogy Istent megtaláljuk, hanem csupán komolybavétele Isten hívásának és közellétének. «Nem a szolgaság lelkét kaptátok ugyanis, hogy ismét félelemben éljetek, hanem a fogadott fiúság Lelkét nyertétek el, általa kiáltjuk:Abba, Atya!» (Róm 8,15).”

Ezekkel a gondolatokkal kísérjük útjára ezt a kis imakönyvet magyar formájában is. Módosulás csak annyi benne, hogy a napi imákhoz csatlakozó – és a német eredetiben a közös keresztény énekeskönyvből vett – egyetlen ének helyett, mi közös énekeskönyv híján két éneket hozunk, az elsőt katolikus, a másodikat református énekeskönyv alapján (itt utalva az evangélikus és baptista énekeskönyvek sorszámaira is, hiszen a dallam közös, csak a nyelvi fogalmazásban lehet eltérés), a végén hozunk néhány közösen használt éneket is. A német eredeti mű a függelékében a Katolikus Katekizmusból hoz reggeli és esti imákat, mi ezt megtoldottuk néhány napközi imával a Szentévi Útravaló c. kiadványunkból. Tudatosan tértünk el az eredetinek miniatűr formájától is, hogy az idősebbekre való tekintettel nagybetűs szedést alkalmazhassunk.

Adja az Úr, hogy sok magyar keresztény hívő merítsen ihletet reggeli Isten-dicséretéhez és esti hálaadásához e kis imakönyvből.

A Kiadó

Az énekek lelőhelyeinek rövidítései

Bapt. = A Hit Hangjai. (Magyar Baptisták Énekeskönyve)

EH = Elsőáldozók Hittankönyve

Ev. = Keresztyén Énekeskönyv. (A Dunántúli Evangélikus Énekeskönyv rövidített kiadása új résszel.)

DU = Daloljunk az Úrnak!

KÉ = Keresztény Élet

KMU = Kis Magyar Uzuális

MA = A Mennyei Atya Szeret Minket

Ref. = Énekeskönyv Magyar Reformátusok Használatára

SZVU = Szent Vagy, Uram!

A szám a rövidítések után az énekszámra utal, s amennyiben nem az első versszak szerepel, a versszakra is.

Első hét

Vasárnap reggel

Bemegyek az Isten oltárához, Istenhez, ki újjongó örömöm. (Zsolt 42, 4)

Uram, hűséges Istenem! Megajándékozol ezzel a nappal, amely különösképpen neked szentelt nap. Az egész világon összegyűlnek ma a keresztények, hogy szavadat hallják és emléklakomádat megünnepeljék. Védd meg mindazokat, akik meg vannak keresztelve, hogy ne legyenek hűtlenek Hozzád, hanem keressék a Te közeledet. Egész közösségeddel együtt engem is áldj meg. Erősítsd a kételkedőket, figyelmeztesd az elbizakodottakat, és add meg mindenkinek azt a békét, amelyet a világ nem tud megadni.

Az Úristent magasztalom, jóvoltáról gondolkodom,

irgalmához folyamodom, mert meghallgat, azt jól tudom.

Csodálatos tetteiről, szabadító erejéről,

emlékezem jóvoltáról, bizodalmat veszek abból.

(EH 93.)

Kegyes Jézus itt vagyunk

Te szent Igéd hallására,

Gyúljon fel kívánságunk

Idvesség tanulására,

Hogy a földtől elszakadjunk,

Csak Tehozzád ragaszkodjunk.

(Ref. 164:1 – Ev. 293:1 – Bapt. 314:1)

Első hét

Vasárnap este

Magasztalja lelkem az Urat és ujjongjon szívem üdvözítő Istenemben! (Lk 1,46-47)

Örökké gazdag Istenem! E vasárnap estén hálát adok Neked mindazért, amivel ma testem-lelkem megajándékoztad. Jól tudod, ó Atyám, hányszor el akartak téríteni tőled embertársaim és sötét erők. Add, hogy ellene szegüljek minden kísértésnek és csábításnak, hogy ne a mulandó dolgok foglalják le szívemet. Életem szegényes és tartalmatlan lenne Nélküled, Istenem. Legyek gazdaggá Benned, hogy lelkem Neved magasztalja, és üdvösségednek örvendjen. Egyedül Te mentesz meg engem.

Uram, a Te kezedbe ajánlom az én lelkemet.

Uram, a Te kezedbe ajánlom az én lelkemet.

Megváltottál minket, Uram, igazság Istene!

Uram, a Te kezedbe ajánlom az én lelkemet.

(KÉ 188.)

Áldjad én lelkem a dicsőség erős királyát!

Őneki mennyei karokkal együtt zengj hálát!

Zúgó harang, Ének és orgonahang,

Mind az ő szent nevét áldják!

(Ref. 264:1 – Ev. 10:1 – Bapt. 12:1)

Első hét

Hétfő reggel

Angyalainak parancsolt felőled, hogy oltalmazzák minden utadat. (Zsolt 91,11)

Irgalmas, kegyelmes Istenem! Megvédtél az elmúlt éjjel minden bajtól, és megengedted, hogy a napfényt újra megláthassam. Dicséret és hála Neked, akinek jósága és hűsége minden reggel megújul. Küldd el szent angyalaidat, hogy minden utamon kísérjenek. Védj meg mindentől, ami kárt okoz, akadályozd meg a gonosz ellenség hatalmát, ha bűnre akar csábítani. Irányítsd gondolataimat és szavaimat, álld meg minden tettemet és szenvedésemet.

Őrangyalom, szívből kérlek,

Minden rossztól őrizzél meg!

Életemben légy vezérem,

Halálomkor állj mellettem!

(MA 10.)

Reád bíztam én ügyemet,

Én Jézusom, én lelkemet,

Megepedett bús szívemet,

Szegény árva bús fejemet.

(Ref. 346:3 – Ev. 409:3 – Bapt. 141:3)

Első hét

Hétfő este

Ha tehát Krisztussal föltámadtatok, keressétek, ami odafönt van, ahol Krisztus ül Isten jobbján. Az odafönt valókra irányuljon figyelmetek, ne a földiekre. (Kol 3,l-2)

Az est csöndjében Hozzád jövök, Atyám. Ha megkérdem magamtól, mit is kerestem ma és mire törekedtem, akkor el kell szomorodnom önmagamon. Bevallom Neked, hogy ritkán jártam a Te utadon és nem bíztam magam mindig a Te vezetésedre. Bocsásd meg engedetlenségem és e nap minden hibáját. Tudom, ó Uram, hogy túlságosan is magamat, az embereket és a világi dolgokat kerestem, ahelyett, hogy arra törekedtem volna, ami „odafönt” van. Köss újra magadhoz és örök világodhoz, hogy megkapjam Tőled azt az életet, amelyet senkisem vehet el tőlem.

Mindenható Úristen, mi bűnös emberek,

gyónást és vallást teszünk, mint töredelmesek.

Ne nézd a mi bűnünket, s gonosz tetteinket,

hanem bocsásd mireánk kegyelmességedet.

Kérünk azért, megbocsáss te szent Fiad által,

hogy mi üdvözülhessünk ő érdeme által.

(KMU 41.)

Ki Istenének átad mindent,

Bizalmát csak belé veti,

Azt csudaképpen őrzi itt lent,

Ínség, baj közt is élteti.

Ki mindent szent kezébe tett,

Az nem fövényre épített.

(Ref. 274:1 – Ev. 373:1 – Bapt. 193:1)

Első hét

Kedd reggel

Minden gondotokkal az Úrhoz forduljatok, mert neki gondja van rátok. (1Pét 5,7)

Kegyelmes Istenem! Köszönöm, hogy minden kisebb-nagyobb gondomban Hozzád fordulhatok. Amint az elmúlt éjjel is gondomat viselted, úgy ezen a napon is mellettem akarsz maradni és gondoskodni akarsz rólam. Végy el tőlem minden kishitűséget, s állj mellettem vigaszoddal, hogy semmilyen nehézségtől ne hátráljak meg, hanem egészen Rád bízzam magam. Te adsz erőt minden feladathoz, amely ma rám vár. Akkor is mellettem vagy, ha valami fájdalom ér. Történjék bármi is, Te mindent javamra fordítasz.

Édes Jézus, neked élek.

Édes Jézus, neked halok.

Életemben, halálomban,

Édes Jézus, tied vagyok!

(SZVU 113.)

Gondviselő jó Atyám vagy,

Ó én édes Istenem!

Látom én, hogy minden elhagy

E világon, csak te nem!

Hozzád vágyom, benned élek,

Üdvöt mástól nem remélek.

(Ref. 277:1 – Ev. 38:1 – Bapt. 194:1)

Első hét

Kedd este

Lelkem, magasztald az Urat, és ne feledd, amit veled tett! (Zsolt 103,2)

Nagy Istenem! Szinte el sem tudom képzelni, hogy Téged, aki a Földet és az egész világot fenntartod, érdekelnének az én apró dolgaim. De szavad igaz, amellyel épp ezt ígérted nekünk. Bizony, Te vezettél gyermekkoromtól egészen mostanáig. Hány szorult helyzetből mentettél ki, hogy vigasztaltál a bánatban! Tápláltál a mindennapi kenyérrel, a betegség napjai után egészséget adtál, és visszavezettél a helyes útra, ha eltévedtem. Kegyesen meghallgattad imáimat és megmutattad, mi válik üdvösségemre. Dicséret és hála Neked minden jóságodért.

Reád bíztam ez ügyemet,

Én Jézusom, én lelkemet,

Megepedett, bús szívemet,

Szegény, árva, bús fejemet.

(SZVU 145:5)

Ó felséges Úr, mi kegyes Istenünk,

Mely csudálatos a te neved nekünk!

Nagy dicsőséged ez egész földre

Kiterjed és felhat az egekre.

(Ref.8:l – Ev. 6:1 – Bapt. 20:1)

Első hét

Szerda reggel

Így imádkozott Krisztus az Atyához: Értük szentelem magam, hogy ők is szentelődjenek meg az igazságban. (Jn 17,19)

Szent Istenem! Azt akartad, hogy lelkünkbe vésődjék Jézus Krisztus képmása. Mennyi minden hiányzik még bennem ehhez! Hűséges Atyám, ragadd meg bensőmet, hogy alakuljon és formálódjék. Őrizz meg ma minden restségtől és hamis magabiztosságtól. Engedd, hogy minden, amivel csak szembekerülök ma, megaláztatás és nehézség, teljesítmény és siker – ahhoz segítsen, hogy Krisztust formálhassam ki magamban. Add, hogy növekedjék a hit Egyházadban, erősödjék az igazságról való tanúságtétel utat kereső korunkban.

Hozzád sóhajt a lélek, Urunk,

Hozzád vonz az igaz szeretet,

Hozzád jöttünk,

Eléd borulunk.

(SZVU 223.)

Ó maradj világosság

Mivelünk fényeddel,

Te vezess a sötétben,

Hogy ne tévedjünk el.

(Ref. 200:3 – Ev. 290:3 – Bapt. 339:3)

Első hét

Szerda este

Jöjjetek hozzám mindnyájan, akik elfáradtatok és meg vagytok terhelve, fel akarlak üdíteni titeket. (Mt 11,28)

Üdvözítőm és Uram! Nem azokat hívod, akik sokra tartják magukat, azt hiszik, képesek lesznek maguk megtenni mindent és könnyen megoldják majd az életet. Hanem azokat hívod, akiknek megnyitottad már szemét az élet nehézségeinek meglátására. Köszönöm, hogy engem is oly nagy szeretettel hívtál magadhoz. Jövök, Uram, és hiszek mindabban, amit ígérsz. Tudom, meg fogsz erősíteni, amiben gyenge leszek és magamra maradok. Végy el tőlem minden önfejűséget és ellenkezést, minden lelki háborgást és aggodalmat. Te légy a Nap, amely nekem világít, tedd világossá utaimat.

Mert az emberek

Ott tévelyegnek,

Hol Te égi fényed

Útján nem vezérled

Őket, édes Üdvözítőnk.

(SZVU 2:2)

Az Isten Bárányára leteszem bűnöm én,

És lelkem béke várja ott a kereszt tövén.

A szívem mindenestül az Úr elé viszem,

Megtisztul minden szennytül a Jézus vériben

A Jézus vériben.

(Ref. 459:1 – Ev. 783:1 – Bapt. 144:1)

Első hét

Csütörtök reggel

Egymás terhét viseljétek. Így teljesítitek Krisztus törvényét. (Gal 6,2)

Örök, jóságos Atyám! Új nap munkájára hívsz most. Hivatásom sok-sok terhét, a másokkal való vesződséget és saját belső ínségemet is el kell viselnem. Köszönöm Neked, Uram, hogy Te egészen mostanáig elviseltél engem türelemmel, és ma is mellettem akarsz állni. Megköszönöm összes hű küldötteidet, akiket utamba küldtél, hogy segítségemre legyenek. Bárcsak én is enyhíthetnék legalább egy kicsit a mások terhén. Add, hogy szereteted legyen úrrá szívem sötétségén és keménységén.

Add, Uram, kegyelmed

Minden munkámhoz,

S amidőn rossz szándék

Kísértésbe hoz,

Ments meg engemet,

El ne tévedjek,

Kárt, csalást

Tenni ne merjek!

(SZVU 268:5)

Szeretetben összeforrva,

Egy közös test tagjai,

Tudjuk egymásért harcolva,

Ha kell vérünk ontani.

Úgy szerette földi nyáját

S halt meg értünk jó Urunk:

Fájna néki, látva minket,

Hogy szeretni nem tudunk.

(Ref. 395:2 – Ev. 752:2 – Bapt. 276:2)

Első hét

Csütörtök este

Csak az igazságosság vezethet egy népet magasra. A népek szerencsétlensége a bűn. (Péld 14,34)

Ezen az esti órán megköszönöm neked, hűséges Istenem, hogy oly szeretettel vezettél a mai napon. Vajon én is mindig hű voltam Hozzád? Mily sokan lettek ma népem körében Hozzád és Fiadhoz, Jézus Krisztushoz hűtlenek! Szentséges Isten, ne vigy minket ítéletre, ne engedd, hogy elpusztuljon népünk, még ha evangéliumod üzenetére oly kevéssé figyelt is. Ébressz bennünk örömteli vágyat arra, hogy szavadat hallgassuk. Gyújts föl élő hitet Egyházadban, adj imádságos lelkületet, hogy állhatatos könyörgéssel jobban tudjunk egymással helytállni.

Szeretlek, szép Jézus,

Mert fölötte jó vagy,

Minden szeretetre

Bizony, te méltó vagy.

Jóvoltod s irgalmad

A bűnöshöz oly nagy.

Gyarló kis szolgádat,

engemet, el ne hagyj.

(SZVU 157.)

Ébredj bizonyságtévő Lélek!

A várfalakra őrök álljanak,

Kik bátran szólnak s harcra készek,

Ha éj borul le, vagy ha kél a nap.

Hívásuk zengjen messze szerteszét,

Az Úrhoz gyűjtve népek seregét!

(Ref. 396:1 – Ev. 751:1 – Bapt. 365:1)

Első hét

Péntek reggel

Így szól az Úr: ne félj, én megváltalak. Neveden hívlak téged, mert enyém vagy. (Iz 43,1)

A Te szemedben, ó Istenem és Atyám, minden egyes ember ér valamit. Te mindenkit önmagáért tekintesz és figyelemmel vagy mindenkire. Ezért mertem az elmúlt éjjel Rád bízni magam és ezért tölt el most bizalom. Erősen magadhoz akarsz kapcsolni, hogy egészen Hozzád tartozzam és gyermekednek tudjam magam. Szabadíts meg ezen a reggelen mindentől, ami tiltakozik bennem az ellen, hogy a tulajdonod legyek. Ha csak a magamé vagyok, vagy csak az emberek elkötelezettje, akkor elvesztem. Köszönöm, hogy megváltottál s ezért ma nincs mitől félnem.

Tehozzád, Jézusom, felkiáltok,

Földről az ég felé felsóhajtok.

Szívemnek kapuját zárd be, kérlek,

Hogy helyet ne adjon a véteknek!

(SZVU 143:3)

Jézus én bizodalmam,

És Megváltóm életemben.

Benned van nyugodalmam,

Nem kell semmitől rettegnem.

Halál nagy éjszakája,

Bár rettentsen fullánkja.

(Ref. 357:1 – Ev. 213:1 -Bapt. 430:1)

Első hét

Péntek este

Az emberfia azért jött, hogy üdvözítse, ami el veszett. (Lk 19,10)

Köszönöm neked, drága Megváltóm, hogy kereső szereteted minden utamon követ. Boldog akarok lenni, s azt tapasztalom, hogy mulandó dolgok után való minden kapkodásom végül is hiábavalóság, ha Te nem vagy az enyém, s lelkem csak nyugtalan marad. Szeretnék jóllakni, s azt veszem észre, hogy az ember nem élhet csupán földi kenyérrel, hanem az Isten szájából eredő ige után sóvárog. Úr Jézus, légy megmentőm és üdvösségem! S ne mondj le azokról sem, kik már semmit sem akarnak tudni rólad!

Szenvedésed drága árán

Váltottad meg életünk.

Ó, ne hagyj el minket árván,

Jézus, kegyelmezz nekünk!

(SZVU58:2)

Szelíd szemed Úr Jézus

Jól látja minden vétkemet,

Személyemet ne vesse meg

Szelíd szemed Úr Jézus.

(Ref. 465:1 – Ev. 772:1 – Bapt. 146:1)

Első hét

Szombat reggel

Azért jelent meg az Isten Fia, hogy az ördög művét megsemmisítse. (1Jn 3,8)

Nagy a te hatalmad, Jézusom! Eljöttél e világba s a gonoszság elleni harcot győzelemre vitted. Megváltói műved befejezést nyert. Engedd, hogy részese lehessek győzelmednek. Ismered gyengeségemet s látod a harcot, melyet a bűnnel meg kell vívnom. Légy mellettem a mai napon, ne hagyj egyedül. Diadalmaskodjék bennem a te erőd. Szabadíts ki az önzés rabságából, őrizd meg ajkamat a hazugságtól, óvd meg egész lényemet minden hamisságtól s tiszta szívet teremts bennem.

Uram, Jézus, légy velünk,

Mi egyetlen örömünk!

Nálad nélkül keserűség

Itt, a földön életünk.

Ó, egyetlen örömünk,

Uram, Jézus, légy velünk!

(SZVU 150.)

Irgalmazz Úr Isten, immáron énnekem!

Irgalmazz Úr Isten, immáron énnekem,

Mert tebenned bízik Uram az én lelkem,

És tebenned nyugszik Uram az én szívem.

(Ref. 256:1 – Ev. 705:1 – Bapt. 199:1)

Első hét

Szombat este

Amikor majd Krisztus, a mi életünk megjelenik, vele együtt ti is megjelentek dicsőségesen. (Kol 3, 4)

E hét végén Hozzád futok, Uram és Istenem. Változtasd át nyugalommá, ami nyugtalan bennem. Hagyd, hogy a nap hangos lármája után teljes csönd legyen bennem. Körülöttem a világ titkokkal és félelemmel teljes. De Te eltöltesz a bizonyossággal, hogy mégis megvan mindennek a maga értelme és végső célja, amely felé tart. Honvágyat öntöttél az emberekbe egy másik világ után. Hiszen fiaid vagyunk, s a gyermekek az atyai házhoz tartoznak. Vezess majd engem is haza Hozzád, ne engedd, hogy elvesszem a földi élet idegenségében.

Jertek, Atyám áldottai,

és vegyétek az országot,

mely nektek készíttetett

a világ kezdetétől.

(EH 82.)

Vezess Jézusunk,

S véled indulunk,

Küzdelemre hív az élet,

Hadd kövessünk benne téged;

Fogjad a kezünk,

Míg megérkezünk.

(Ref. 434:1 – Ev. 785:1 – Bapt. 205:1)

Második hét

Vasárnap reggel

Ha halljátok ma az Isten hangját, ne keményítsétek meg szíveteket! (Zsolt 95,7)

Úristen, Mennyei Atyám! Ha fülemet és szívemet gyakran el is zártam Előled, Te mégsem fáradsz bele abba, hogy igéd által mindig újra hívj. Köszönöm Neked, hogy nem szűnsz meg magadhoz vonzani. Uram, add meg nekem az örömet, hogy hallhassam szavadat. Segíts, hogy szívem közömbösségét és tehetetlenségét legyőzzem, hogy örüljek az istentiszteleten, és figyeljek arra, amit ma mondani akarsz. Adj Egyházadnak olyan apostolokat, akik örvendve hirdetik jóhíredet, hogy sokan felébredjenek közömbösségükből.

Üdvözlégy Felség, Oltáriszentség,

Drága vendégség!

Ó, drága szép kincs,

Bűntől megtisztíts,

Jóra felindíts!

(SZVU 133.)

Az Ige kőszálként megáll,

Megszégyenül ki bántja;

Velünk az Úr táborba száll,

Szentlelkét ránk bocsátja.

Kincset, életet,

Hitvest, gyermeket,

Mind elvehetik,

Mit ér ez ő nekik?

Miénk a menny örökre.

(Ref. 390:4 – Ev. 256:4 – Bapt. 270:4)

Második hét

Vasárnap este

Láttuk az ő dicsőségét, mint az Atya Egyszülöttének dicsőségét, aki tele van kegyelemmel és igazsággal. (Jn 1,14)

Jóságos mennyei Atyám! Nap nap után annyi mindent látok, hogy gyakran szem elől tévesztem a dolgok értelmét, s már azt sem tudom, merre is vezet utam. Add meg kérlek, hogy a hit fényében lássak, szabadíts meg a vakságtól, hogy megértsem fönséges gondolataidat. Az áldozati Lakoma ma ismét megajándékozott az üdvösséggel, melyet Jézus Krisztusban kaptunk. Add, hogy megőrizzem e titokzatos Lakoma kegyelmi ajándékát, és belőle éljek. Kenyered erejében tesznek mindig tanúságot melletted küldötteid. Tölts el engem is Lelkeddel, hogy ha szerényen, de nekem is részem lehessen Országod építésében.

Üdvözlégy nagy Király, kit szívünk úgy kíván,

Enyhülés áldott kútfője!

Meghajtom homlokom, hűségem úgy hozom

Szent test és vér elődbe.

(SZVU 135B.)

Örök kőszálra állva a lelkem megpihen;

Nyugszom Atyám házába' Jézus kegyelmiben.

Az ő nevét imádom most mindenek felett;

Jézus az én királyom, imámra felelet,

Imámra felelet.

(Ref. 459:3 – Ev. 785:3 – Bapt. 144:3)

Második hét

Hétfő reggel

Így beszél az Úr: Ismerem őket, ők követnek engem, örökéletet adok nekik. (Jn 10,27)

Hűséges Istenem! Köszönöm, hogy a szavak, melyeket egykor a földön mondtál, ma is igazak és ma is eljutottak hozzám. Egészen közel léptél az emberekhez, és oly bizalommal kitartottál mellettük. Ezért tudom, hogy nekem is jó melletted lennem. Senkisem adhatja meg azt nekem, amivé lenni akarsz számomra s amit ígérsz nekem. Még inkább hallgatni akarok e héten Rád, mint azelőtt. Figyelmeztess, ha idegen hangokat követnék. Hívj vissza és sohase hagyj el.

Szívünk, lelkünk most kitárjuk.

Utad, Jézus, veled járjuk.

Kérünk, mélyen belevéssed

Szíveinkbe szenvedésed!

(SZVU 78.)

Szeretnék lenni, mint ő, alázatos, szelíd,

Követni híven, mint ő, Atyám parancsait.

Szeretnék lakni nála, hol mennyei sereg

Dicső harmóniába’ örök imát rebeg,

Örök imát rebeg.

(Ref.459:4 – Ev. 785:4 – Bapt. 144:4)

Második hét

Hétfő este

Aki titeket hallgat, engem hallgat, aki titeket megvet, engem vet meg. (Lk 10,16)

Uram, én Istenem, adj módot arra, hogy másokat a feléd vezető útra tereljek. Ha ma oktalanul beszéltem valahol, ha igazságod rossz tanúja voltam, kérlek, bocsásd meg! Hívj sokakat tanítványaid sorába, hogy üzenetedet szóval és tettel továbbítsák. Ott pedig, hol követeidet megvetik, nem embereket sértenek meg csupán, hanem bennük téged. Kegyelmed erejével állj különösképpen azok mellett, kiknek nevedért a szenvedés sorsa jutott.

Színed előtt minden nap elesem

de te lettél Atyádnál kezesem,

ha megtartasz holnapi napodra

nem fordítom azt megbántásodra.

(KMU 99:4)

Te szentségnek új világa,

Igédnek vezérelj útjára,

Taníts téged megismernünk,

Istent atyánknak neveznünk.

Őrizz hamis tudománytól,

Hogy mi ne tanuljunk mástól,

És ne légyen több más senki,

Hanem Krisztus, kiben kell bízni!

Halleluja, Halleluja!

(Ref. 370:2 – Ev. 236:2 – Bapt. 116:2)

Második hét

Kedd reggel

A versenyző csak akkor nyeri el a babérkoszorút, ha szabályszerűen küzd. (2Tim 2,6)

Jóságos Istenem! Nekem ajándékozod ezt az új napot, hogy élhessek és dolgozhassam, amint azt hivatásom megköveteli. De azt is akarod, hogy a belső ember növekedjék bennem és derekasan helytálljak a hit harcában. Fáj minden eltékozolt idő: add, Uram, hogy ez a nap ne menjen veszendőbe. Óvj meg minden gonosztól és segíts mindig a jóra. Köss erősen magadhoz, hogy az erőket, melyeket nekem adsz, helyesen használjam fel és jó harcot harcolhassak.

Kegyes szemmel nézz ránk,

Édes Istenünk,

Akit szívvel, ajkkal

Áldunk, tisztelünk.

Kegyelmednek árját

Áraszd ránk!

S légy mindenkor

Édes, jó Atyánk!

(SZVU 227.)

Kísérd lépteink,

Életünk végéig,

És ha roskadozva járunk,

Benned támaszt hadd találunk,

Míg elfogy az út,

S mennyben nyitsz kaput.

(Ref. 434:4 – Ev. 785:4 – Bapt. 205:4)

Második hét

Kedd este

A megrokkant nádat nem töri le, a pislákoló mécsest nem oltja ki. (Mt 12,20)

Irgalmas és hűséges Istenem! Te akkor sem akarod feladni velünk a kapcsolatot, ha elveszítettük önbizalmunkat. Éppen azokról emlékezel meg, akik szomorúak szívükben és nem látnak kiutat. Fordulj a magányosok, otthontalanok, betegek, bánatosak felé. Aki kétségekkel teli, vagy szenved, azt látogasd meg mennyei erőddel. Szilárdítsd meg, ami bennünk összetörni készül és adj hitünknek új fényt, ha kialvóban van. Borítsd rám is örök irgalmadat, hogy nyugodtan és békében alhassam el.

Háborútól oltalmazz,

Híveidnek irgalmazz,

Betegséget, éhínséget

Tőlünk távoztass!

(SZVU 112:4)

Mint az alélt bús virágra

Megújító harmatot:

Vérző szívem fájdalmára

Csak te hintesz balzsamot.

Könnyű sorsom terhe rajtam,

Ha imára nyílik ajkam.

(Ref. 277:2 – Ev. 38:2 – Bapt. 194:2)

Második hét

Szerda reggel

Adjátok tagjaitokat az igazság szolgálatára az életszentségért. (Róm 6,19)

Istenem, kinek jósága és hűsége megújul minden reggel, újítsd meg életemet ezzel a most érkező nappal. Nyisd meg fülemet szavad számára, add, hogy szemem meglássa, mi válik üdvösségemre. Szenteld meg tagjaimat, hogy semmi helytelent ne tegyenek. Ó, Uram, sokszorozd meg erőimet és adottságaimat, tartsd meg egészségemet. Add, hogy kitartsak hivatásomban, és segíts, hogy e nap minden óráját helyesen használjam fel. Mutasd meg az alkalmakat, amikor valamit tehetek tiszteletedre és embertársaimnak is szolgálhatok.

Ő királyunk örökké,

Bírja az ő népét,

Ő ad erőt, Ő áld meg,

S adja békességét.

(EH 91.)

Zengj hát az Úrnak s járd az utat

Mit épen néked ő adott;

A mennyből gazdag áldást juttat

S majd Jézus ád szép új napot.

Ki benne bízik és remél,

Az mindörökké véle él.

(Ref. 274:4 – Ev. 373:7 – Bapt. 193:4)

Második hét

Szerda este

Isten a kevélyeknek ellenáll, de az alázatosaknak kegyelmet ad. (1Pét 5,5)

Hatalmas és szent Istenem! Fájdalommal ismerem be, hogy természetemtől a gőgösségre hajlok. Gyakran feledkezem meg arról, hogy por és hamu vagyok s hogy a semmiből alkottál. Mily gyakran tűnik csekélységnek számomra, amit Te adsz nekem, vagy semmiségnek, túlságosan egyhangúnak, amit munkámmal el kell végeznem. Mennyire szeretem magam nagynak látni! Mily könnyen vagyok megsértve, ha nincsenek rám eléggé tekintettel! Milyen igényes vagyok az élettel szemben! Ó Istenem, adj alázatos szívet, hogy nyitott lélekkel fogadjam áldásodat s így betölthesd egész valómat életeddel.

Kereszten haldokló kegyes Jézusom!

Jövök én, tékozló, hozzád, orvosom.

Nagy bűnökkel telten

Eléd térdepeltem.

Én kegyes Jézusom, tisztítsd meg a lelkem.

(SZVU 55.)

Halálban, éjben vártam én:

Fölkelt a nap rám véled.

Terólad ömlik rám a fény:

A béke, boldog élet;

A lélek ékességei,

Belőlük hitnek mennyei

Szép tisztasága árad.

(Ref. 329:3 – Ev. 729:3 – Bapt. 46:3)

Második hét

Csütörtök reggel

Amit egynek e legkisebb testvéreim közül tettetek, nekem tettétek. (Mt 25,40)

Köszönjük, jóságos Isten, hogy irgalmas szereteted tüzét Egyházadban fellobbantottad. Tedd, hogy bennem is tisztán és fényesen lángoljon. Őrizd meg attól, hogy bármi tisztátalan vegyüljön bele; ne vágyjak arra, hogy mások szemében érjek valamit vagy csak saját hasznomat keressem. Mutasd meg, hol van szükség reám, és hol segíthetek. Ne engedd, hogy felületes legyek abban, amit nevedben teszek. Adj naponta új bátorságot és friss erőt mindazoknak, – öregeknek, fiataloknak –, akik a szeretet szolgálatában állnak.

Adj erőt, épséget,

Uram, azoknak,

Akik szent nevedben

Híven dolgoznak:

Hogy vidám kedvvel

Munkálkodhassunk,

S munkánkkal téged

Áldhassunk.

(SZVU 268:2)

Küldd útra hírnökid csapatját

És adj erőt onnan felül nekik,

Hogy veszni a pogányt se hagyják,

És szerteűzzék Sátán seregit.

Országod jöjjön el minél elébb,

Hirdetve szent neved dicséretét!

(Ref. 396:3 – Ev. 751:3 – Bapt. 365:3)

Második hét

Csütörtök este

Akkor vagytok a barátaim, ha megteszitek, amit parancsolok nektek. (Jn 15,14)

Szeretett Uram és Istenem! Mutasd meg nekem ezen az estén, mi gátol meg engem és tartja fel lelkemet. Ne hagyj addig nyugton, amíg nem szakítok mindezzel. Naponta döntések elé állítod életemet. Bocsásd meg, amit tévesen tettem és helytelenül gondoltam. Nagyon szeretnék igazi keresztény lenni és életemet változhatatlan, örök alapokra helyezni. Segíts tehát abban, hogy ezt elérjem, és tégy olyan emberré, aki nemcsak mondja magát kereszténynek, hanem aki úgy is rendezi be életét, ahogy az Jézus tanítványához illik.

Kihez menjünk, Uram Jézus?

Igazság, út csak Te vagy,

Benned hiszünk és reménylünk,

Soha, soha el ne hagyj!

(SZVU 226:4)

Isten szívén pihenve

Forrjon szívünk egybe hát,

Hitünk karja úgy ölelje

Édes Megváltónkat át!

Ő fejünk, mi néki tagja,

Ő a fény, mi színei;

Mi cselédek, Ő a gazda,

Ő miénk, övéi mi.

(Ref. 395:1 – Ev. 752:1 – Bapt. 276:1)

Második hét

Péntek reggel

Ha a búzaszem nem esik a földbe és meg nem hal, egyedül marad. De ha meghal, sok termést hoz. (Jn 12,24)

Dicsőség néked, ó Uram, hogy értem is meghaltál a keresztfán. Tudatosítsd bennem, hogy halálod által bocsánatot nyert minden vétkem. Halálod számomra életté lesz. Segíts, hogy ezt a csodát felfoghassam és hálás legyek neked érte. Ha sok feladat vár ma rám, adj erőt ahhoz, hogy mind elvégezhessem. De ajándékozz meg e napon megváltásod gyümölcseivel is, hogy ne éljem haszontalanul életemet, hanem Benned megtaláljam életem kiteljesedését.

Az Atyának egy Fiát,

Kit öröktől nemzett,

Éjfél után elfogták,

Igaz Istenembert.

(SZVU 64.)

Ó légy érette áldott,

Jézus, Egyetlenem,

Hogy szörnyű kínhalálod

Nagy jót akar velem.

Add, hogy hódolva, híven

Tőled ne térjek el,

S ha hűlni kezd a szívem,

Benned pihenjek el.

(Ref. 341:5 – Ev. 177:6 – Bapt. 63:5)

Második hét

Péntek este

Nem saját igazságunkban, hanem a te nagy irgalmasságodban bízva terjesztjük eléd esedezéseinket. (Dán 9,18)

Hűséges és irgalmas Istenem! Most, hogy e nap estéjén Hozzád jövök, döbbents rá arra, hogy semmim sincs, amivel meg tudnék állni előtted. Ha valami jót tettem ma, azt Te adtad nekem szeretetedből. Ha hű voltam, ahhoz Te kölcsönözted az erőt. Ha ellen tudtam állni a gonosznak, akkor Te tettél erőssé. Tehát minden jó a Te kegyelmedből jön. És ahol hibáztam vagy elmulasztottam valamit, ott megint csak a Te irgalmad az, amely elveszi belőlem azt, ami lehúz.

Hálát adjunk az Istennek,

Atya, Fiú, Szentléleknek,

Három személy Fölségének,

Egymivoltú Istenségnek.

(EH 94.)

Bűnösök hozzád kiáltunk;

Úr Isten könyörülj rajtunk!

Nyisd meg a te füleidet,

Hallgasd meg könyörgésünket!

Mert ha Te mind megítéled,

Amit vétettünk ellened,

Mind elkárhozunk előtted.

(Ref. 217:1 – Ev. 349:1 – Bapt. 137:1)

Második hét

Szombat reggel

Aki megközelíthetetlen fényességben lakik, akit senki nem látott és nem is láthat:övé a dicsőség és az örök hatalom. Amen. (1Tim 6,16)

Királyok Királya és Uralkodók Ura! Tudod, mennyire eltávolodik Tőled sokszor életünk. Nem másokra vádaskodom, hanem saját bűneimet nézem. Óvj meg a hamis utaktól. Vezess át a nap minden veszélyén és kísértésén. Nem akarom ahhoz kötni szívemet, ami mulandó, hanem Hozzád, akié egyedül a halhatatlanság és akinek országa örök. Adj bátorságot, hogy megvalljalak az emberek előtt és mindenben megadjam Neked a tiszteletet.

Jézus Szíve, add, hogy mindig szeresselek jobban:

Ha ér bőség, ha ér ínség, jó és rossz napokban.

Légy te, szent Szív, én istápom, légy te menedékem,

A sötétben napvilágom, kincsem, dicsőségem.

(SZVU 155:3)

Mely igen jó az Úr Istent dicsérni,

Felségednek én Uram énekelni,

Szent nevedet dicsérvén magasztalni,

És mindenütt e világon hirdetni.

(Ref. 255:1 – Ev. 5:1 – Bapt. 335:1)

Második hét

Szombat este

Jönnek majd keletről és nyugatról, északról és délről, és helyet foglalnak az Isten országában. (Lk 13, 29)

Úr Jézus, az egész világ Üdvözítője! A hívők világot átfogó közösségét alapítottad meg és minden nép köréből gyűjtőd össze Egyházadat. Köszönöm, hogy én is a tieidhez tartozhatom. Ha kételkedés vagy hitetlenség kísért s ki akarja szakítani szívemből a hitet, hozzám jössz és talpra állítsz. Figyelmemet arra az örök országra irányítod, melyet a világ minden történésén túl építesz fel. Ennek a világnak semmilyen hatalma nem tudja megakadályozni országodnak eljövetelét. Ez a hit örvendezővé tesz.

Krisztusunk, nagy Király, üdvözlégy ezerszer, százezerszer!

Téged áld és imád, hódolva néz reád minden ember.

A négy égtáj, a csillagok, mennybenlakó angyalok.

Hódolnak, imádnak, uruknak vallanak, Krisztus Király.

(SZVU 283.)

Mint a szép híves patakra

A szarvas kívánkozik,

Lelkem úgy óhajt Uramra

És hozzá fohászkodik.

Tehozzád én Istenem

Szomjúhozik én lelkem

Vajon színed eleiben

Mikor jutok élő Isten?

(Ref.42:l – Ev. 56:1 – Bapt. 91:1)

Harmadik hét

Vasárnap reggel

A törvényt Mózes közvetítette, a kegyelem és az igazság azonban Jézus Krisztus által valósult meg. (Jn 1,17)

Uram és Üdvösségem! Téged kereslek. Utánad és igazságod után vágyik lelkem. Add, hogy megtaláljalak, mert magamtól, saját igyekvésemből nem érhetem el azt, amire szükségem van. Ezért jövök Hozzád és kérlek, hogy add kegyelmedet és igazságodat. Irgalmazz nekem, hogy felszabaduljak Benned, és hogy igéd által szabad, szent tested által egészséges legyek. Add, hogy részesedjem a benned hívők közösségében, hogy sok testvérrel együtt ragaszkodjam Hozzád a hitben és szeretetben.

Induljunk, testvérek

A Golgota hegyére,

Jézusunk, Megváltónk

Áldozati helyére.

Az oltárnak Golgotáján

Újra meghal most a Bárány.

Új kegyelmet ad

A nagy áldozat.

(SZVU 224.)

Nem éltem még e föld színén;

Te értem megszülettél;

Még rólad mit sem tudtam én;

Tulajdonoddá tettél;

Még meg sem formált szent kezed,

Már elválasztál engemet,

Hogy társam légy e földön.

(Ref. 329:2 – Ev. 729:2 – Bapt. 46:2)

Harmadik hét

Vasárnap este

Az Úr megnyitotta fülemet, hogy tanítványként hallgassak Rá. Nem voltam engedetlen és nem fordultam vissza. (Iz / Ézs 50,4)

Hála neked, mennyei Atyám, ezért a napodért. Szóltál ma hozzám. Segíts, hogy ne csak fülemmel halljam, hanem szívemben mérlegeljem és befogadjam igédet. Nagyon szeretném véghezvinni, amit parancsolsz, és dicsőségednek áldozni életemet. Add ehhez erődet és vezess ezen az új héten. Kezedbe ajánlom magam és enyéimet ebben az esti órában. Te légy védelmezőnk.

Ó, édes Jézus, keresztény

Családok szent Királya,

Te vagy, aki a szerelmet,

S a hűséget megáldja.

Oltárod a család éke,

Szent Szíved a köteléke,

A szülőknek példaképe

A gyermekek barátja

És jóságos Királya.

(SZVU 159:3)

Áldjad Őt, mert az Úr mindent oly szépen intézett!

Sasszárnyon hordozott, vezérelt, bajodban védett.

Nagy irgalmát naponként tölti ki rád:

Áldását mindenben érzed.

(Ref. 264:2 – Ev. 20:2- Bapt. 12:2)

Harmadik hét

Hétfő reggel

Mindaz, aki Krisztusban van, új teremtmény. A régi megszűnt, új valósult meg. (2Kor 5,17)

Uram Jézus Krisztus! Új ez a nap, melyet most elkezdhetek. De vajon én magam új vagyok‑e? Te látod, Uram, a meghasonlottságot bennem. Szeretnék egészen Hozzád tartozni, nyújtózom az új élet tökéletessége után, mégis oly sok marad meg a régiből, a bűn visszaszorítja az újat. Uram, vedd el régi természetemet és adj újat, hogy állandóan Te működhess bennem. Mily nagyszerű, hogy Veled mindennap újrakezdhetek.

Mindeneknek szemei,

Uram, benned bíznak,

Mert az ínség idején

Te kezedből híznak.

Hát még kiket tenmagad

Képére formáltál,

Minket, Uram, jóságod

Hogyan ruház, táplál!

(SZVU 121:1,5)

Megtörve és üresen adom magam neki,

Hogy újjá Ő teremtsen, az űrt Ő töltse ki.

Minden gondom, keservem az Úrnak átadom,

Ő hordja minden terhem, eltörli bánatom,

Eltörli bánatom.

(Ref. 459:2 – Ev. 783:2 – Bapt. 144:2)

Harmadik hét

Hétfő este

Így szól az Úr: Kiöntöm a kegyelem és könyörületesség lelkét. (Zak 12,10)

Urunk, Istenünk! Minden nap közelebb hozza a búcsúzást, és nagy a veszély, hogy elesünk és kárt szenved lelkünk. Hála Néked, hogy az imában Hozzád kötődhetünk és így megtapasztaljuk segítségedet. Távolíts el minden lanyhaságot imámból, vedd el lelkem fáradtságát. Add kegyelmed erejét és adj imádságos lelket. Uram, hallgasd meg szívből fakadó szavaimat és fogadd el gyarló imámat. Engedd, hogy növekedjem imában, dicséretben, hálaadásban és a másokért való könyörgésben.

Esengő szavamat meghallgassad,

Ó, szelíd Jézusom, s ez egyet add:

Hogy végső órámban kiálthassam,

Szent neved, Jézusom, kimondhassam!

(SZVU 143:5)

Ó mi édes Vigasztalónk,

Légy kegyes megoltalmazónk,

Hogy maradjunk útaidban,

Ne csüggedjünk háborúnkban.

Erőddel elménket készítsd,

Gyenge hitünket erősítsd

Hogy halál és élet által

Hozzád siessünk hamarsággal!

Halleluja, Halleluja!

(Ref. 370:3 – Ev. 236:3 – Bapt. 116:3)

Harmadik hét

Kedd reggel

Nálad van az élet forrása és a te világosságodban látjuk meg a világosságot. (Zsolt 36,10)

Életünk és napjaink Ura! Egyedül Te maradsz mindig az, aki vagy. Mi halandók vagyunk, időnk úgy zúdul tova, mint egy folyó. Csak Te vagy örök. Ezért Hozzád jövök e reggelen, hogy áldd meg mai napomat, hisz Nálad az élet forrása és a világosság világunk számára. Újíts meg legyőzhetetlen életed erejével és engedd, hogy kereső kérdéseimre a Tőled nyert hitem fényében találjak választ.

Futva jöttem elibéd, szentélyedbe Isten,

Édes arcod örömét bekerestem!

Mint a szarvas hűs eret, csobogót,

Úgy kívánlak mérhetetlen égi jót.

(SZVU 222.)

Általjársz te mindent,

Rám ragyogni engedd

Életadó áldott Lelked!

Mint a kis virág is magától kibomlik,

Rá ha csöndes fényed omlik.

Hagyd Uram vidáman fényességed látnom,

S országod munkálnom!

(Ref. 165:4-Ev. 750:4 – Bapt. 319:4)

Harmadik hét

Kedd este

Örömmel adjatok hálát az Atyának, aki arra méltatott benneteket, hogy részetek legyen a szentek örökségében, a világosságban. (Kol 1,12)

Minden jóság Atyja és minden dicsőség Ura! Hozzád jövök kérésemmel, mert tudom, hogy szabad eléd vinnem mindent. De szomorú vagyok amiatt, hogy túl keveset gondolok Rád. Elvárod a köszönetet, hogy megtanuljunk túllátni önmagunkon és megadjuk a tiszteletet Neked. Uram, taníts meg tehát a hálaadásra! Ma is oly sok hálával tartozom. Még ott is, ahol elégedetlen voltam azzal, amit kaptam, biztosan van alap a köszönetre. Mindennel, amit megtagadsz tőlem, még készségesebbé akarsz tenni országod befogadására, meg akarod mutatni nekem, hogy nem olyan fontosak a dolgok, mint amilyeneknek mi gondoljuk őket.

Boldog, akit tanítasz,

Ó, megváltó Jézusom!

Bízva megy Tefeléd

Utadon.

(SZVU 233/C.)

Áldjad Őt, mert csodaképpen megalkotott téged,

Elkísér utadon, tőle van testi épséged.

Sok baj között erőd volt és örömöd,

Szárnyával takarva védett.

(Ref. 264:3 – Ev. 10:3 – Bapt. 12:3)

Harmadik hét

Szerda reggel

Éljetek úgy, mint a világosság fiai. A világosság gyümölcse csupa jóság, igazságosság és egyenesség. (Ef' 5, 9)

Istenem, őrizz meg attól, hogy magától értődőnek tekintsem, ha ma reggel egészségesen kelhetek fel. A te jóságod csodálatos ajándéka ez. Áldott légy, világosság Atyja, ki az éj sötétje után ránkvirrasztottad napodat ismét, s ezzel engem is újra utamra indítasz. Szavad világítson lépteim előtt, s fénye űzzön el minden sötétséget lelkemből. Segíts meg, hogy mint a „világosság gyermeke” érjem meg e nap alkonyát. Tölts el Szentlelkeddel, hogy jókedv, igazságérzet és egyenesség sugározzék lényemből környezetemre.

Jézus Szíve, add, hogy mindig

Szeresselek jobban:

Ha ér bőség, ha ér ínség,

Jó és rossz napokban.

Légy Te, Szent Szív, én istápom

Légy te menedékem,

A sötétben napvilágom,

Kincsem, dicsőségem.

(SZVU 155:3)

Dicsőségnek napfénye,

Istentől nyert világosság!

Indítsd lelkünk készségre,

Nyisd meg fülünk, szívünk és szánk!

Hitvallásunk, könyörgésünk,

Urunk Jézus, halld meg kérünk!

(Ref. 164:3-Ev. 293:3 – Bapt. 314:3)

Harmadik hét

Szerda este

Gyógyíts meg engem, Uram, hogy meggyógyuljak, szabadíts meg, hogy szabad legyek. (Jer 17, 14)

Ó Uram, szavad meg akarja mutatni nekünk, hogy mi emberek mind halálos betegek vagyunk, ha nem engedjük, hogy Te, a lelkek nagy orvosa gyógyíts bennünket. Nyisd meg önismeretem szemét, hogy ne álltassam tovább magam, hanem felismerjem mélységes gyarlóságomat. Mily sok fonák dolgot gondoltam, beszéltem és tettem ezen a napon! Gyógyíts be minden sebet, amely ma ért, mindazt a rosszat, amit ma én követtem el. Csak Te bocsáthatod meg bűneimet és veheted el tőlem a halálba vezető betegséget. Fiad Megváltó Jézusunk nevében kérlek:könyörülj rajtam!

Vádolom magamat, mert vétettem,

Fölséges színedet megsértettem.

Hozzád, ó, Jézusom, fohászkodom,

Hogy többé nem vétek, megfogadom.

(SZVU 143:4)

Irgalmazz meg én lelkemnek,

Ki vagy ura mennynek, földnek,

Könyörgök csak Felségednek,

Én megváltó Istenemnek.

(Ref. 346:4 – Ev. 409:4 – Bapt .414:4)

Harmadik hét

Csütörtök reggel

Aki teljesíti mennyei Atyám akaratát, az jut be mennyek országába. (Mt 7,21)

Uram és Istenem! Bár tudom, hogy életemet akaratodhoz kell igazítanom, mégis azzal védekezem ez ellen, hogy aszerint próbálok élni, ahogy azt saját belátásom diktálja. Segíts, hogy e reggelen csak Rád tekintsek és akaratomat egészen alárendeljem akaratodnak. Védj meg ma a saját utak minden eltévelyedésétől: a gőgtől, magam túlértékelésétől, a türelmetlenségtől és csüggedtségtől, az önszeretettől és elégedetlenségtől. Viseld gondomat és vezesd lépteimet akaratodnak megfelelően.

Drága kincsünk nekünk a hitünk.

Hálás szívvel köszönjük, Urunk,

Hogy szólottál, hogy szerethetünk.

(SZVU 223:5)

Ó add, hogy ha majd bevégzem

E mulandó életet,

Lelkem tisztán és egészen

Egyesüljön te veled,

El ne vonjon semmi többé,

Tied legyek mindörökké!

(Ref. 277:5 – Ev. 38:5 – Bapt. 194:5)

Harmadik hét

Csütörtök este

Aki mindvégig kitart, üdvözül. (Mt 24,13)

Uram Istenem, mennyei Atyám! Milyen békétlen vagyok, ha néha nem úgy sikerül valami, ahogy én gondolom! Mennyire elfog a kétség, ha Egyházad ügye nem megy úgy előre, amint szeretném. Uram, bocsásd meg nekem a kishitűség e bűnét. Segíts minden küszködőn és betegen, aki így tépelődik:Uram, meddig még? Ajándékozz nekünk hitet és türelmet, adj erőt, hogy végsőkig helytálljunk, adományozd nekünk szereteted bizonyosságát. Ha talán nem is tapasztalom foghatóan hatalmadat, Te akkor is – minden sötétségen át – célhoz vezetsz.

Acélszárnyon száll az ember a levegő kék ürében,

Azt hiszi, hogy nincs titok már sem a földön, sem az égen.

De ha rád néz, félelem sújtja földre hirtelen.

Irgalmazz, ó Krisztus, nékem!

(SZVU 158.)

Mind jó, amit Isten tészen,

Mindörökké ezt vallom,

Ha rajtam bú, bánat lészen,

S kell bosszúságot látnom,

Mindazáltal megvigasztal

Mint édes Atyám engem,

Mert csak Ő segítségem.

(Ref. 272:6 – Ev. 376:6 -Bapt. 196:6)

Harmadik hét

Péntek reggel

Az Emberfia nem azért jött, hogy neki szolgáljanak, hanem hogy szolgáljon és életét adja váltságul sokakért. (Mt 20,28)

Uram Jézus Krisztus! Ebben a reggeli órában arra gondolok, hogy a hétnek ezen a napján vitted végbe a megváltás művét a kereszten. Minden fájdalmat és halálod minden szégyenét irántunk, emberek iránti szeretetből viselted el. Add, hogy áldozatod bennem is hatékony legyen, hogy mint megváltott ember, tanuljam meg a szolgálatot. Néhányszor ma is szolgálatra hívsz engem. Tölts el szerető lelkületeddel, hogy testem-lelkem minden adottságával tudjak segíteni és szolgálni másoknak.

A kereszt oltárán

Jézus, égi Bárány

Atyjának föláldoztatott.

Kenyér s bor színében

Megújítja szépen

Az áldott szent áldozatot.

Ó, Atyánk, kegyesen fogadd,

Hintsd le ránk szent malasztodat,

S fordítsd el tőlünk haragod!

(SZVU 229:5)

Sebeidnek nagy voltáért,

Engedj kedves áldozatért,

Drága szép piros véredért,

Kit kiöntél ez világért.

(Ref. 346:2 – Ev. 409:2 -Bapt. 141:2)

Harmadik hét

Péntek este

Az Úr megvilágítja a sötétség titkait és földeríti a szívek szándékait. (1Kor 4,5)

Irgalmas Istenem és Atyám! Hozzád jövök e nap alkonyatán, és kérlek, bocsásd meg minden bűnömet és tisztítsd meg szívemet Jézus vére által, hogy nyugodtan és békésen alhassam el. Ha olykor elvakultságomban azt képzelem magamban, hogy nem is oly aggasztó a helyzetem bűneim miatt, akkor emlékeztess arra, hogy Te, a Szent mennyire szívünkbe és gondolatainkba látsz. Minden nyitva áll előtted, amit elrejtünk az emberek elől, vagy amit önmagunknak sem akarunk bevallani. Add, hogy üdvös félelem töltsön el önmagam miatt és nagy bizalommal reméljek Benned. Irgalmazz, ó Uram.

Jézus, világ Megváltója,

Üdvözlégy, élet adója,

Megfeszített Isten Fia,

Szent kereszted szívem hívja.

Jézus, add, hogy Hozzád térjek,

Veled haljak, veled éljek.

(SZVU 70.)

Szelíd szemed Úr Jézus,

Tekintsen rám, ha roskadok,

Adjon békét, bocsánatot

Szelíd szemed Úr Jézus.

(Ref. 465:2 – Ev. 772:2 – Bapt. 146:2)

Harmadik hét

Szombat reggel

Aki kezét az eke szarvára teszi és hátrafelé néz, nem alkalmas az Isten országára. (Lk 10,62)

Kegyelmes Istenem, szerető Üdvözítőm! Követésedre hívtál minket. Vésd ezt szívem mélyére, mikor a mai nap munkájába indulok. Szabj gátat a rosszra csábító gondolatoknak, indulatoknak, a lefelé húzó erőknek. Ha gyengeségemben már-már kész lennék más, csábító célokat követni, tégy erőssé. A megszentelés művét már elkezdted bennem: folytasd is tovább, hogy meg ne hátráljak s le ne maradjak terveid megvalósításától. Te hívtál: tarts tehát szilárdan, hogy el ne hagyjalak Téged s szent akaratod szolgálatát. Faragj belőlem olyan tanítványt, ki hozzád hűséges marad.

Üdvözítőnk tanítása

Szeretet szent törvénye,

Melyet hirdet szent Egyháza

Lelkünk örök üdvére.

Uram, segíts megmaradnunk

Híven abban, amit vallunk,

Hogy hitünknek világánál

Lelkünk célját elérje.

(SZVU 230:3)

Ó maradj hűségeddel

Mivelünk szent Isten,

Adj erőt, hogy megálljunk

Mindvégig a hitben.

(Ref. 200:6 – Ev. 290:6 – Bapt. 339:6)

Harmadik hét

Szombat este

Készítsetek utat az Úrnak, íme, eljön az Úr hatalommal. (Iz 40,3.10)

Légy irgalmas hozzám, áldott mennyei Atyám! Szavadnak akartam engedelmeskedni, Uram és Mesterem nyomdokát szerettem volna követni. De mily nyomorúságos volt mégis a hitem, mily gyatra a hitvallásom ezen a héten! Irtsd ki, Uram, lelkemből ezt a gyávaságot s hűtlenséget: segíts megjavulni! Ne engedj át a csüggedésnek, hiszen Te mindennek ellenére a világban is, lelkemben is utat törsz magadnak. Egyszer mindenki elismeri majd, hogy az utolsó szó egyedül Téged illet. Vigasztalj meg ezzel a reménnyel.

Uram Jézus, adj erőt,

Vigasztald a szenvedőt:

A bűnbánó lélek nyerjen

Kegyelmet az Úr előtt.

Segítsd föl a küzködőt,

Uram Jézus, adj erőt.

(SZVU 150:4)

Emeld fel hát lelkedet,

Hagyj el minden földi vágyat.

Bízd rá arra szívedet,

Kiből idvességed árad.

Jézusnál tartsd kincsedet,

Legyen Jézusé szíved!

(Ref. 357:7 – Ev. 213:6 – Bapt. 430:6)

Negyedik hét

Vasárnap reggel

Legyen áldott az Isten, a mi Urunk Jézus Krisztus Atyja, aki minket nagy irgalmában új életre hívott Jézusnak a halálból az élő reményre való feltámadása által. (1Pét 1,3)

Örök Istenem! Elmúlik e világ léte, mi, emberek is eltűnünk egykor. Nyisd meg e reggelen szememet arra, ami maradandó, amire ráhagyatkozhatom. Taníts meg, mennyei Atyám, szereteted felismerésére s dicséretére. A szent keresztségben fiadnak fogadtál. Jézus Krisztus feltámadása által pedig örök reménnyel teljes világba állítottál. Ma is add meg ezen új élet erejét!

Áldozatot hozzatok,

Istennek fiai,

Kenyeret s bort hozzatok,

Nagy Úrnak szolgáljatok.

(EH 91.)

Nagy hálát adjunk az Atya Istennek,

Mennynek és földnek szent teremtőjének,

Oltalmazónknak, kegyes éltetőnknek,

Gondviselőnknek.

(Ref. 225:1 – Ev. 708:1 – Bapt. 336:1)

Negyedik hét

Vasárnap este

Isten, aki azt mondta:„A sötétségből támadjon világosság”, a mi szívünket is megvilágosította, hogy Isten dicsőségének ismerete Jézus Krisztus arcán felragyogjon nekünk. (2Kor 4,6)

Urunk, Istenünk! Megközelíthetetlen fényességben laksz, de közel jöttél hozzánk szeretett Fiadban. Ezért dicsőítelek és köszönöm Neked, hogy e világ sötétségét fényességeddel megvilágosítottad. Oly sok mindent nem értek és aggódom azok miatt, amit átélek. Áldott légy azért, mert minden éjszakát nappallá tudsz változtatni. Világosítsd meg szívemet is örömhíred fényével!

Téged illet, Isten,

Mindenek felett

A dicséret, áldás

És a tisztelet!

Azért zengje folyton

Énekünk:

Nagy vagy, jó vagy,

Szent vagy, Istenünk!

(SZVU 227:5)

Szép tündöklő hajnalcsillag,

Ki kegyelemmel felragyog,

Jessének szép vesszeje.

Dávid királynak magzatja,

Sok királyoknak királya,

Lelkemnek vőlegénye.

Kedves, kegyes, kellemetes,

Ékes és gyönyörűséges,

Gazdagsággal dicsőséges.

(Ref. 296:1 – Ev. 403:1 – Bapt. 99:1)

Negyedik hét

Hétfő reggel

Énekeljetek az Úrnak új éneket, mert csodadolgokat cselekedett. (Zsolt 98,1)

Nagy és erős Istenem! Csodáid körülvesznek nappal és éjjel. Nagy tetteket viszel véghez mindnyájunkon. Az éjszakai pihenéssel felfrissítettél engem is és hagytad, hogy a napsugarat újra meglássam. Szívemből köszönöm, hogy a hit újra tudatosítja bennem: az üdvösség Jézus Krisztusban jelent meg számomra. Csodát teszel testünkön, lelkünkön. Kérlek ezért e reggelen: maradj mellettem áldásoddal, légy oltalmazom és segítőm e nap minden ügyében; add szívembe és számra a megváltottak új dalát.

Szeretettel jönnek hozzád,

Atyánk, hívő gyermekid

Meghálálni kegyelmednek

Nagy jótéteményeit.

Az oltár szent zsámolyához

Buzgó szívünk imádást hoz,

Áldozatul hozza néked

Legtisztább érzelmeit.

(SZVU 230:1)

Jehova, csak néked éneklek,

Ki volna más tehozzád fogható?

Dicséretet csak néked zengek,

Csak téged áldlak ó Mindenható!

Jövel segíts én édes Jézusom,

Hogy könyörgésem mennybe eljusson!

(Ref. 228:1 – Ev. 11:1 – Bapt.4:l)

Negyedik hét

Hétfő este

Legyetek készen, mert az Emberfia olyan órában jön, mikor nem is gondoljátok. (Lk 12,40)

Úr Jézus, mi Urunk! Benned remél a keresztény világ és a Te jöttödtől vár mindent. Amint egykor a világba jöttél az emberek megváltására, úgy fogsz visszatérni, hogy beteljesítsd Isten országát. Jó kimenetel felé viszed az emberiség történelmét, s az én életemet is. Taníts meg és ajándékozz meg azzal, hogy örüljek ennek. Uram, én is készen akarok lenni eljöveteledre, mint az, aki Urára vár. Szabadíts meg, Uram, mindentől, ami akadályoz ebben az előkészületben. Segíts, hogy hű legyek türelemben és hitben, szeretetben és reménységben.

Benned bízom, fohászkodom,

Te is szeress engemet,

Jézus, ne hagyj, velem maradj,

Hívd a mennybe lelkemet.

Jöjj el, jöjj el, siess már

Jézus, téged szívem vár.

(SZVU 144:4)

Ily kedvvel vigad én szívem,

Mert drága kincsem az Isten,

Ki kezdet s vég mindenben.

Ő engem dicséretire,

Mennybe viszen nagy örömre,

Min tapsolok szívemben.

Ámen, ámen! Jövel Uram,

Szép koronám, jöjj sietve,

Téged várlak reménykedve.

(Ref. 296:7 – Ev. 403:7 – Bapt. 99:7)

Negyedik hét

Kedd reggel

Csak Istenben nyugszik meg lelkem, tőle van az én szabadulásom. (Zsolt 62,2)

Örök és nagy Istenem! Mielőtt körülvenne a nap hangos lármája, közelségedet keresem ebben a csöndben. Te tudod, mennyire nyugtalan, mily dacos és csüggeteg a szívem. Hallgatni akarok, hogy meghallhassam szavad. Hiszen jelenléted csak akkor tapasztalható meg, ha egészen csendben vagyunk. Ezért szólok én a szívemhez: légy csöndes és tekints Istenre! Ó, Uram, add akaratomnak Lelked erejét, hogy most és egész nap be tudja fogadni segítségedet. Istenem és Atyám, vidd végbe énbennem művedet!

Bűnbánóknak menedéke!

Trónusodhoz eljövünk.

Ah, mert máshol

Nnincs üdv s béke,

Jézus, irgalmazz nekünk!

(SZVU 58.)

Csak légy egy kissé áldott csendben,

Magadban békességre lelsz.

Az Űr-rendelte kegyelemben

Örök, bölcs célnak megfelelsz.

Ki elválasztá életünk,

Jól tudja, hogy mi kell nekünk.

(Ref. 274:3 – Ev. 373:3 – Bapt. 193:3)

Negyedik hét

Kedd este

Gondtalanul fekhetem le s rögtön el is alszom, mert Te, Uram, zavartalan és nyugodt pihenést engedsz nekem. (Zsolt 4,9)

Erős és mindenható Istenem! Hogyan lehetnék eléggé hálás azért, hogy egész napon át kezedben hordoztál? Megadtad a mindennapi kenyeret, a nehézségeken is átsegítettél. Bár dicséretem gyönge és hálám szegényes, fogadd kedvesen. Amint elröppen a nap, ne emlékezzél többé bűneimre sem. Maradj mellettem fényeddel, ha sötét van. Ha Te velem vagy, mitől kellene rettegnem? A Te védelmed alatt, háromságos Isten, nyugodtan és békésen alhatom.

Gyarló szívünk imája csekély,

De ha szíved könyörög velünk,

Mégis, mégis bizton eget ér.

(SZVU 223:7)

Ó egyetlen egy segítőm,

Uram Jézus irgalmazz!

Légy vélem én Idvezítőm,

A gonosztól oltalmazz,

Hiszen Te értem jöttél,

S értem is vért öntöttél.

(Ref. 210:4 – Ev. 33:3 – Bapt. 142:3)

Negyedik hét

Szerda reggel

Gondosan ügyeljetek arra, hogyan éltek. Ne ostobán, hanem bölcsen használjátok fel az időt. (Ef 5,15-16)

Hűséges, irgalmas Atyám! Vedd köszönetem, amiért megengedted, hogy ez után az éjszaka után is egészségesen és pihenten kelhettem fel és amiért kegyelmed adományait akarod újra nyújtani nekem. Ha felteszem magamnak a kérdést e hét közepén, mi az életem középpontja, akkor meg kell rettennem. Oly sok minden kerül központba, ami mulandó és amihez nem tarthatom magam. Uram, bocsásd meg nekem az ilyen dőreségeket és vezess az igazi bölcsességre, hogy Krisztus, az én Üdvözítőm legyen e napom középpontja. Add, hogy mindent rajta keresztül lássak és hogy jól használjam fel az időt, amelyről számot kell majd adnom.

Mindeneknek szemei Tebenned bíznak, Uram,

mert Te adsz nekik eledelt alkalmas időben.

Föltárod a Te szent kezeidet

és betöltesz minden élőket áldásoddal.

(EH 7.)

Minden múló perc hozzád visz közel,

Kegyelmed űzi kísértőmet el,

Nincs más vezérem, nincs más Mesterem,

Fényben, borúban ó maradj velem.

(Ref. 511:3 – Ev. 718:6 – Bapt. 409:3)

Negyedik hét

Szerda este

Mindnyájunknak meg kell jelennünk Krisztus ítélőszéke előtt. (2Kor 5,10)

Úr Jézus Krisztus! Úgy jössz el egykor, mint bíró, és számonkéred, hogyan gazdálkodtunk az idővel, amelyet ránk bíztál. Megáll‑e akkor előtted mai művem? Vagy vádolni fog? Ami jót ma – akaratod iránti alázattal – tenni tudtam, kegyelmedből született. Amit elszalasztottam, az az én hibámból volt. Felejtsd el nagy szeretetedben e nap minden vétkét. Csak a Te bocsánatod menthet meg az utolsó ítéleten. Uram, légy irgalmas hozzám nagy jóságodban.

Ments meg engem, Uram,

Az örök haláltól,

Ama rettenetes napon

Minden bajtól.

Midőn az ég és föld

Meg fognak indulni,

S eljössz a világot

Lángokban ítélni.

(SZVU 243.)

Ha minekünk sok bűnünk van,

Istennek több kegyelme van,

Ő irgalmának nincs vége,

Bár sok az emberek vétke.

Ő nekünk kegyes pásztorunk,

Ki őriz minket pokoltól

És megment a kárhozattól.

(Ref. 217:5 – Ev. 349:5 – Bapt. 137:5)

Negyedik hét

Csütörtök reggel

Mindenki vesse alá magát fölöttesének, mert nincs hatalom, csak az Istentől. (Róm 13,1)

Ég és föld Ura, Istenem! Hű kezed kiterjesztetted fölém és jóságoddal körülvettél az elmúlt éjjel. Legyen áldott a Te szent neved. Kérlek, ó szeretetben gazdag Atyám, úgy irányítsd ma minden cselekedetemet, hogy a Te parancsaid mutassák nekem az utat. Beleállítottál a világnak Általad tervezett és létrehozott rendjébe. Engedd, hogy felismerjem kötelességeimet családom, hivatásom, népem irányában, és helyesen lássam és teljesítsem feladataimat. Segítsd mindazokat, akiknek vezető, irányító szerep jutott, hogy azt keressék, ami a legjobb a közösség számára.

Szent szíveddel együtt hevülünk,

Felajánljuk szívünk, mindenünk,

Szándékoddal így egyesülünk.

(SZVU 223:6)

Itt van Isten köztünk, Ő, kit éjjel-nappal

Angyalsereg áld s magasztal.

Szent szent szent az Isten! Néki énekelnek

A mennyei fényes lelkek.

Halld Urunk szózatunk, ha mi, semmiségek

Áldozunk tenéked.

(Ref. 165:2 – Ev. 750:2 – Bapt. 319:2)

Negyedik hét

Csütörtök este

Ezt a parancsot kaptuk az Úrtól: aki Istent szereti, testvérét is szeretnie kell. (1Jn 4,21)

Szeretetteljes Istenem! Megkérdem ebben az esti órában, szeretetben találkoztam‑e ma felebarátaimmal. Szerethetlek‑e, ha testvéremet nem szeretem? Te, aki a rejtekben is látsz, ismered szeretet nélküli szívemet. Tudsz irigységemről, önszeretetemről, haragomról, hamisságomról. Uram, bocsásd meg az ilyen bűnöket és változtasd meg szívemet. Tölts el szereteteddel, hogy általad másoknak is ajándékozhassunk szeretetet.

Könyörülj, Istenem

Én bűnös lelkemen,

Szánakozz immáron

Szomorú szívemen.

Haragodnak mennykövét,

Éles, hegyes tőrét

Vedd vissza vétkeim

Büntető vesszőjét.

(SZVU 53.)

Sebzett szívünk majd mikor felsóhajt,

Vagy ha másért bánat éget,

Adj türelmet, békességet,

Reménnyel teli Rád tekinteni.

(Ref.434:3 – Ev. 785:3 – Bapt.205:3)

Negyedik hét

Péntek reggel

Nálad van a bocsánat, hogy tisztelettel szolgáljanak neked. (Zsolt 130,4)

Irgalmas Atyám! Hozzád emelem föl e reggeli órában szívemet és kezeimet. Sok jót tettél velem egész életem folyamán és az elmúlt éjjel is. Nem vagyok méltó minderre a jótéteményedre. Mennyire hálásnak kell tehát lennem, hogy minden nap újra elfogadsz. Már e nap kezdetén is megadod nekem a bűnbocsánatot, hogy régi vétkeimtől mentesen kezdhessem el napi munkámat. Fordítsd magadhoz szívemet, hogy törvényed útján járjak.

1. Hálát adok, hogy itt a reggel, hálát adok az új napon.

Hálát adok, hogy minden percem Néked adhatom.

2. Hálát, nemcsak a jótestvérért, – hálát mindenkiért adok.

Hálát adok, hogy minden sértést megbocsájthatok.

3. Hálát adok, hogy munkát küldesz, hálát adok, hogy fény ragyog,

Hálát adok, hogy lelkem fényes, és boldog vagyok.

4. Hálát adok a vidám percért, hálát ha szomorú leszek.

Hálát adok, hogy adsz elém célt, és kezed vezet.

5. Hálát adok, hogy hallom hangod, hálát adok a jóhírért.

Hálát adok, hogy Tested adtad minden emberért.

6. Hálát adok az üdvösségért, hálát adok, hogy várni fogsz.

Hálát adok, hogy ma reggel még hálát adhatok.

(DU 85)

Negyedik hét

Péntek este

Ha fölmagasztalnak a földről, mindenkit magamhoz vonzok. (Jn 12,32)

Uram Jézus Krisztus! Csöndes imádságban lépek ma este kereszted alá. Bocsásd meg, hogy nem vagyok elég hálás szent áldozatodért, s gyakran elsiklik szemem afölött, amit értem tettél. Előtted viselem e nap minden nyomorát és kudarcát. Egyedül Te tudod a fonákságot visszafordítani, mert mindent kezedben tartasz. Szeretnék hinni és egészen a tied lenni. Uram, segíts hitetlenségemen! Add, hogy minden nép közé eljusson Evangéliumod örömhíre.

1. Hálát adok az esti órán, hálát adok, hogy itt az éj,

Hálát adok, hogy szívem mélyén hála dala kél.

2. Hálát adok a csillagfényért, hálát a sűrű éjjelért,

Hálát adok, hogy nem vagy messze, most is küldsz le fényt.

3. Hálát adok, hogy küldtél testvért, társként, aki ma mellém állt,

Hálát adok, hogy megengedted azt is, ami fáj.

4. Hálát adok, hogy Tested táplál, hálát, hogy ma is szólt Szavad.

Hálát adok, hogy lelkem biztos cél felé halad.

5. Hálát adok, hogy mellém álltál, hálát, hogy szép az otthonom.

Hálát, hogy munkám elvégeztem s békén alhatom.

6. Hálát adok a sok-sok jóért, hálát adok, hogy megbocsátsz.

Hálát adok, hogy el nem hagytál, újabb útra vársz.

7. Hálát adok, hogy szemed rajtam, hálát adok, hogy reményt adsz.

Hálát adok, mert biztos eljössz, mint a virradat.

(DU 86)

Negyedik hét

Szombat reggel

Tiéd a nappal, az éjszaka is tiéd; Te formáltad a világosságot és a napot; Te szabtad meg a földnek minden határát:a nyarat és a telet Te formáltad. (Zsolt 74,16-17)

Örök Istenem és Uram! Legyen hála Neked, hogy kegyesen megőriztél a múlt éjszaka és engeded meglátnom a napfényt. Mint az éj, úgy az új nappal is a Te időd. Amint Te állítottad fel a tér és az idő határait, úgy az én időm is egészen a Te kezedben van. Egyetlen percet sem vesztegethetek el és egyetlen órát sem tékozolhatok el. Segíts, hogy az időt, melyet adsz, jól használjam fel, és munkálkodjam, míg tart a nap. Adj erőt napi munkámhoz és hagyd, hogy minden gondolatom és tettem Feléd irányuljon.

Krisztus, ki vagy Nap és Világ,

minket sötétségben ne hagyj.

Atyádnak fényessége vagy,

s a hit világát hirdeted.

(KÉ 188.)

Tebenned bíztunk eleitől fogva,

Uram, téged tartottunk hajlékunknak!

Mikor még semmi hegyek nem voltanak,

Hogy még sem ég, sem föld nem volt formálva,

Te voltál és Te vagy, erős Isten,

És Te megmaradsz minden időben.

(Ref. 90:1 – Ev. 780:1 – Bapt. 428:1)

Negyedik hét

Szombat este

Nézzetek fel és emeljétek fel fejeteket: megváltásotok ideje közel van! (Lk 21,28)

Ahogy e hét utolsó estéje elérkezett, úgy ér majd véget egyszer minden ezen a világon, ez az idő és az én életem is. Mennyire meg kell köszönnöm Neked, Uram Jézus Krisztus, hogy megadod nekem a biztonságot: az elmúlás mögött nem a pusztulás és a halál van, hanem a Te visszatérésed és győzelmed. Taníts meg arra, hogy örüljek ennek és adj nekem széles látókört. Nincs nagyobb cél, mint az, hogy Te eljöjj és országodat beteljesedésre vidd. Adj nekem bátor szívet, hogy erre a célra tekintsek, még akkor is, ha néha értelmetlennek tűnik az, amit megélek. Engedd, hogy e csöndben itt előtted felismerjem azt, ami valóban nagy, és hogy a kicsit valóban kicsinek, a nagyot valóban nagynak lássam.

Győzhetetlen énkőszálom,

Védelmezőm és kővárom.

A keresztfán drága áron,

Oltalmamat tőled várom.

(SZVU 145 – Ref. 346 – Ev. 409:1 – Bapt. 141:1)

Különböző ünnepi időkben

Advent

Íme, jön a te királyod; igaz és szabadító ő. (Zak 9,9)

Köszönöm Neked, Uram Jézus Krisztus, hogy e világba jöttél, hogy segítsd az embert és megmutasd a helyes utat. Bocsásd meg, ha elfeledkeztem róla, hogy eljöveteled valóban oly döntő. Űzz el minden kételkedést és önts adventi gondolatokat szívembe. Engedd megtapasztalnom, hogy Te ma is újra hozzánk jössz. Tarts éber készenlétben, hogy örömmel fogadjalak. Költözz be országunkba, házunkba, közösségünkbe és szívünkbe.

Ébredj, ember, mély álmodból!

Megszabadulsz rabságodból.

Közelít már üdvösséged,

Eltörlik már minden vétked.

(SZVU 9.)

Jöjj népek Megváltója,

Szűznek ékes virága,

Mind e világ csudálja,

Mint jöttél Isten Fia.

(Ref. 303:1 – Ev. 105:1 – Bapt. 31:1)

Karácsony

Az Ige testté lett s miköztünk lakott. (Jn 1,14)

Irgalmas Istenem és Atyám! Az egész világon hálás örömmel gondolnak Rád a keresztények, hogy a szent estén Fiadat e világ sötétségébe küldted. Nem akarsz távoli Isten lenni számunkra, hanem Jézus Krisztusban egészen közel kívánsz jönni hozzánk. Mióta ő testvérünk lett, tudjuk, hogy szeretsz bennünket, embereket. Imádkozva állok meg szeretetednek e csodája előtt, és hálásan örvendek, hogy Fiad megtestesülése által gyermekednek fogadtál. Ajándékozz meg minden embert e szent idő vigaszával.

Dicsőség mennyben az Istennek!

Dicsőség mennyben az Istennek!

Az angyali seregek, vígan így énekelnek,

Dicsőség, dicsőség Istennek!

(SZVU 21.)

Ó jöjjetek hívek ma lelki nagy örömmel,

A jászolhoz Betlehembejöjjetek el!

Megszületett az angyalok királya,

Ó jöjjetek imádjuk, ó jöjjetek imádjuk,

Ó jöjjetek, imádjuk az Úr Krisztust!

(Ref. 327:1 – Ev. 730:1 – Bapt. 51:1)

Óévre

Jézus Krisztus ugyanaz tegnap, ma és mindörökké. (Zsid 13,8)

Hűséges Istenem és Atyám! Ma véget ér az év. Mennyi testi, lelki jót és örömöt kaptam kezedből. Ha nehéz és számomra rejtélyes dolgokat kellett megélnem, azért történt, mert bőségesebb áldásoddal akartál kísérni. Ma hálát szeretnék adni, de szavam gyönge és kevés. Bocsásd meg hálátlanságomat, ha nem ismertem volna fel jóságodat. Fordítsd jóra mindazt, amit ebben az évben helytelenül tettem és szabadíts meg minden bűntől. Irányítsd tekintetemet egészen arra, aki minden üdvösséget és életet magában rejt:Jézus Krisztusra, aki volt, van és eljövendő.

Felajánljuk néked

Minden földi dolgunkat,

Kezeidbe tesszük

Életünket, holtunkat.

Te oltalmazd védve,

Vezesd üdvösségre

Gyarló embervoltunkat.

(SZVU 233E:2)

Mind jó, amit Isten tészen,

Szent az ő akaratja.

Ő énvélem is úgy tégyen,

Mint kedve néki tartja.

Ő az Isten, ki ínségben

Az övéit megtartja,

Hát légyen, mint akarja.

(Ref. 272:1 – Ev. 376:1 – Bapt. 196:1)

Újévre

Akár mondtok, akár tesztek valamit, tegyetek mindent Urunk Jézus nevében, így adjatok hálát általa Istennek, az A tyának. (Kol 3,17)

Uram, Istenem! Hozzád jövök az új év kezdetén. Te örök vagy és mindig ugyanaz maradsz az idők forgatagában. Nem tudom, mi minden fog velem történni, de rádbízom magam és enyéimet. Fogd meg kezünket és vezess minket ennek az évnek minden napján. Adj ezzel az új évvel új lendületet az én életembe is. Engedd, hogy Jézus Krisztus neve, amely minden név fölött van, fényeskedjen ez év fölött és minden cselekedetem és gondolatom fölött. Adj bátor szívet, hogy jó harcot harcoljak, és engedd, hogy hálásan fogadjam kezedből mindazt, bármi legyen is, amit nekem rendeltél.

Ó, szép Jézus, ez új esztendőben

Légy híveidben.

Ó, Mária, esedezzél értünk,

Édes reményünk!

Hogy ez új esztendőben

Minden ügyeinkben

Lehessünk Jézus drága kedvében.

(SZVU 41.)

Megváltóm, egy kérésemet

Nem vetheted meg nékem:

Hogy szívem mélyén tégedet

Hordozhatlak, remélem.

És bölcsőd, szállásod leszek,

Jövel hát, tölts el engemet

Magaddal:nagy örömmel.

(Ref. 329:5 – Ev. 729:6 – Bapt. 46:5)

Vízkereszt (Urunk megjelenésének ünnepe)

A sötétség már elmúlt és az igaz világosság már világít. (1Jn 2,8)

Dicsőség néked, Uram Jézus Krisztus, Aki a teljes világosság vagy, aki elől menekülnie kell e világ minden sötétségének. Vond az egész világot örömhíred csodálatos fénykörébe. Áldd meg küldetésed művét. Önts tiszta fényt a szívekbe, hogy igédet felfoghassák. Világosítsd meg az én lelkem is, hogy éber maradjak az imádságban és örvendező szívvel legyek a Tied. Tisztítsd meg akaratomat s tedd lakásoddá testem és lelkem, hogy készen legyek, ha feljön a hajnalcsillag és örök napod rámvirrad.

Krisztus, ki vagy Nap és Világ,

minket sötétségben ne hagyj,

Atyádnak fényessége vagy,

s a hit világát hirdeted.

(KÉ188.)

Ó bárha lángod fellobogna

S ébredne föl sok nemzet fényinél.

Ó bár sok szolga sarlót fogva

Aratna, mígnem leborul az éj!

Urunk, e roppant ért vetésre nézz:

A munka sok, a munkás oly kevés!

(Ref. 396:2 – Ev. 751:2 – Bapt. 365:2)

Nagyböjt

Szolgáljátok az Urat félelemmel, megrendülten örüljetek, dicsérjétek őszinte szívvel, hogy meg ne haragudjék és el ne vesszetek az úton. (Zsolt 2,11.12)

Urunk, Istenünk! Az elmélyülés idejét nyújtod most nekünk, hogy megbánjuk, amit vétettünk. Engedd, hogy hódolattal közeledjünk Hozzád. Tisztítsd meg és fordítsd magadhoz szívünket, mert segítséged nélkül semmit sem tehetünk. Lázongó akaratunkat vezesd az üdvösség útján és add, hogy kegyelmeddel megnyerjük azt, amit Fiad örömhíre igér.

Keresztények, sírjatok,

Mélyen szomorkodjatok,

Keseregjen minden szív,

Aki Jézushoz hív!

(SZVU 71.)

Adj erős szívet, hogy legyünk hívek!

És ha terhet kell viselnünk,

Panaszt mégsem ejt a nyelvünk;

Rögös bár utunk, Hozzád így jutunk.

(Ref. 434:2 – Ev. 785:2 – Bapt. 205:2)

A szenvedés időszaka

Látjátok, most felmegyünk Jeruzsálembe, s beteljesedik minden, amit a próféták az Emberfiáról megjövendöltek. (Jn 18,31)

Uram, Jézus! Vigyél magaddal szenvedésed útján s mutasd meg nekem kereszted erejét és áldását. Nyugtalan szívemet tedd egészen nyugodttá és lelkemet csöndessé, hogy helyesen elmélkedjem szenvedésedről és halálodról. Tégy követőddé és adj erőt, hogy közösséget vállaljak szenvedéseddel. Te jártál elől, Üdvözítőm, az engedelmesség útján. Engedd, hogy kövesselek a szeretet és áldozat ösvényén.

A keresztfához megyek,

Mert máshol nem lelhetek

Nyugodalmat lelkemnek.

Ott talállak, ó, Szűzanya,

Fájdalom közt bágyadozva,

Tőr veré át lelkedet.

(SZVU 63.)

Mind ami kín, ütés ért,

Magam hoztam reád.

Uram, e szenvedésért

Lelkemben ég a vád.

Feddő szót érdemelve

Itt állok én, szegény,

S kérlek, lelked kegyelme

Sugározzák felém.

(Ref. 341:3 – Ev. 177:3 – Bapt. 63:3)

Húsvét

Meghaltam, s nézd, mégis élek, örökké. Nálam van a halálnak és az alvilágnak a kulcsa. (Jel 1,18)

Uram Jézus Krisztus! Te, akit gyászolnunk kell, nem halott Krisztus vagy, hanem élő Úr. Neked akarunk élni, Téged szolgálni. Áraszd reánk áldásodat, akik nagy örömmel ünnepeljük ma feltámadásodat. Erőd legyen hatékony az egész kereszténységben, hogy az élet vizei megelevenítsenek mindent, ami száraz és terméketlen. Irts ki belőlem is mindent, ami bűnös. Ami halott, tedd élővé. Nyiss ajtót, ahol bezárultak előtted a szívek. Támassz sokakat napjainkban is az élő hitre.

Föltámadt Krisztus e napon, alleluja,

Hogy minden ember vígadjon.

Értünk halált ki szenvedett,

S megváltott minden lelkeket.

E húsvéti víg örömben

Dicsérjük Istent lelkünkben, alleluja,

Hála légyen az Istennek.

(EH 64.)

Krisztus feltámadott

Kit halál elragadott,

örvendezzünk, vígadjunk,

Krisztus lett a vigaszunk, Halleluja!

Ha Ő fel nem támad

Nincs többé bűnbocsánat,

De él, ezért szent nevét

Zengjük ő dicséretét, Halleluja!

Halleluja, Halleluja, Halleluja!

Örvendezzünk, vígadjunk

Krisztus lett a vígaszunk, Halleluja!

(Ref. 185:1 – Ev. 736:1 – Bapt. 75:1)

Mennybemenetel

Ez a Jézus, aki közületek az égbe emelkedett, úgy jön el ismét, amint szemetek láttára a mennybe ment. (ApCsel 1,11)

Uram Jézus Krisztus! Atyád mennyei országából hozzánk jöttél erre a földre és ismét visszatértél az Atyához, hogy bennünket is oda vonzz. Légy irgalmas hozzám, ha gondolataim és érzékeim lefelé húznak és ha a Te országod utáni vágyódás kialvóban van bennem. Védj meg az alvilág hatalmától és akadályozd meg a sátán erőszakoskodását életemben. Küldd nekem a Te Lelkedet, hogy vezessen a világosság útján. Építsd általam is, és Egyházad által az egész világon isteni országodat. Arass győzelmet a sok sötét szív fölött, hogy egykor minden ellenséged hozzád jöjjön és imádjon téged.

Galileai férfiak,

Mért, hogy tétlen álltok?

Vár a Kelet és Nyugat,

Vár, vár, Krisztus bízta rátok.

Hirdessétek mindenütt:

Jézus Krisztus él!

(SZVU 94:2)

Ó maradj kegyelmeddel

Mivelünk Jézusunk,

Hogy a bűnös világnak

Tőribe ne jussunk.

(Ref. 200:1 – Ev. 290:1 – Bapt. 339:1)

Pünkösd

A pusztát olyanná teszi, mint az éden, a sivatagot olyanná, mint az Úr kertje. (Iz / Ézs 51,3)

Ó nagy Istenem, a Te Lelked az, aki igazán mozgatja a világot. Add ma végre felismernem, hogy a zsákutcába vezet minden, ami engem is, másokat is mozgat, ha nem a Te lelked az alakító és mozgató erő. Hatalmasságok Ura, tölts el engem is Lelkeddel, és vidd bennem végbe művedet. Szítsd fel bennem tüzedet, hogy minden tisztátalant felperzseljen, hogy szereteted tüze áradjon belőlem, és igazságod fénye általam is ragyoghasson. Ó, Szentlélek, teremts mindenütt e földön életet Egyházadban és adj neki erőt, hogy megmozgassa a világot!

Apostolok pünkösdnap

Összebújtak, félvén,

Zúgás kélt a magasból,

Mint a sebes szélvész.

Betöltötte házukat,

Tüzes nyelvek szálltak,

És a gyenge félőkből

Harcos hősök váltak.

(SZVU 98:3)

Jövel Szentlélek Úristen,

Töltsd be szíveinket épen,

Mennyei szent ajándékkal,

Szívbéli szent buzgósággal,

Melynek szentséges ereje

Nyelveket egyező hitre

Egybegyűjte sok népeket,

Kik mondván, így énekeljenek: Alleluja! Alleluja!

(Ref. 370:1 – Ev. 236:1 – Bapt. 116:1)

Szentháromság vasárnapra

Szent, szent, szent a Seregek Ura! Dicsősége betölti az egész földet. (Iz / Ézs 6,3)

Szent Istenem! Nagy és dicsőséges a Te hatalmad, kifürkészhetetlen a Te lényed. Tőled, Általad és Érted van minden. Legyen Neked dicsőség, tisztelet és imádás. Köszönjük, hogy Jézus Krisztusban, Fiadban oly közel jöttél hozzánk, hogy Szentlelked által bennünk élsz és működsz. Háromságos-egy Isten, maradj Egyházadban Igéd és szentségeid által. Tedd teljessé benne szent művedet. Szentelj meg engem és életemet is, szenteld meg barátaimat, áldd meg szenvedésemet, tisztítsd meg gondolataimat és szavaimat, hogy mindenben dicsőítselek, hiszen Te vagy az Úr mindenek fölött ebben és az eljövendő világban.

Kiben élünk, mozgunk s vagyunk,

Ó, teljes Szentháromság,

Minden kincsünk és jutalmunk,

Véghetetlen nagy jóság!

Add nekünk békédet,

Árassz ránk bőséget,

Lelkünknek üdvösséget.

(SZVU 104.)

Dicsőség néked mennyben örök Isten,

Ki dícsértetel a te szent igédben,

Krisztus Jézusban, mi Idvezítőnkben,

És Szentlélekben.

(Ref. 225:8 – Ev. 708:2 – Bapt. 336:8)

Függelék

Reggeli imák a katolikus katekizmusból

1.

Ó, Istenem, ezen az éjszakán oly atyailag őrködtél felettem. Dicsérlek és áldlak ezért és hálát adok neked jóságodért. Védj meg e napon is a bűntől, a haláltól és a súlyos csapástól, és áldd meg, szeretett Atyám, amit gondolok, beszélek vagy teszek. Isten szent angyala, kérlek, védelmezz! Mária, imádkozz értem Isten trónja előtt Jézusnál, Fiadnál, akié minden magasztalás most és mindörökké.

2.

Istenem és Atyám! Köszönöm, hogy ezen az éjjelen kegyesen megőriztél és nekem adtad ezt az új napot. Te teremtettél, Te váltottál meg Fiad, Jézus Krisztus által, és örök országodba hívtál. Ezért Hozzád akarok tartozni, most és mindörökre. A Te akaratod teljesüljön rajtam. Világosíts meg most, hogy felismerjem, mit kell ma Érted tennem. Óvj meg minden romlástól. Vezess a Te Fiad, Jézus Krisztus által. Tölts el Szentlelked szeretetével. Mindent a Te dicsőségedre, mindent Irántad való szeretetből!

Jöjj Szentlélek Úristen,

Áraszd reánk teljesen

Mennyből fényességedet.

Mennyből fényességedet.

Jöjj el, jöjj el,

jöjj el, jöjj el,

Jöjj Szentlélek Úristen!

(SZVU 259.)

Esti imák a katolikus katekizmusból

1.

Mielőtt nyugovóra térnék, Hozzád emelem szívemet, Istenem, és köszönetet mondok mindazért az adományért, amit ma kaptam Tőled. Ha Neked nem tetszőt tettem ma, kérlek, bocsásd meg. Akkor boldogan zárom le szemem, angyal véd álmomban. Mária, leginkább szeretett anyám, engedd, hogy neked ajánljam életem. Kereszted, ó Jézus, őrizzen meg kegyesen minden rossztól. Szent sebedbe zárj be engem, akkor nyugodtan és tiszta lelkiismerettel alszom el. Amen.

2.

Istenem és Atyám! Mielőtt pihenni megyek, színed elé lépek, hogy Előtted fejezzem be napomat.

Visszapillantás: Mit tett értem Isten?

Mit tettem én?

Mit tettem én, jót és rosszat? Köszönöm, Istenem, hogy gondoltál rám és atyailag gondoskodtál rólam. Köszönet minden jóért, amit kegyelmed segítségével módom volt tenni. De azt is beismerem, hogy én túl keveset gondoltam Rád és nem mindig teljesítettem akaratodat. Ezt szívből sajnálom. Bocsásd meg ezt, irgalmas Atya, Fiad kedvéért, aki meghalt értem. Ráhagyatkozom kegyelmedre, tarts szemed előtt, hogy elkerüljem a bűnt és mindenben akaratodat teljesítsem.

És most testestül-lelkestül szent kezedbe ajánlom magam. Neked ajánlom szeretteimet is. Jóságoddal jutalmazd azokat, akik jót tettek velem. Világosítsd meg a tévelygőket, vigasztald meg az egyedülállókat, erősítsd meg azokat, akik kísértésbe esnek, vigasztald a betegeket és a haldoklókat, és vezesd igazi bánatra a bűnösöket. Mennyei Atyám, add, hogy minden ember hazataláljon Hozzád Jézus Krisztus, a mi Urunk és Megváltónk által.

Imák napközben

Rövid asztali áldás

Étkezés előtt: Édes Jézus, légy vendégünk, áldd meg amit adtál nekünk. Amen.

Étkezés után: Aki ételt, italt adott, annak neve legyen áldott.

Hosszabb asztali áldás

Étkezés előtt: Mindenek szemei tebenned bíznak, Úristen, és Te adsz nekik ételt alkalmas időben. Megnyitod kezedet, és betöltesz minden élő lényt áldásoddal. Dicsőség az Atyának stb. Áldj meg minket, Úristen, és ez ajándékokat, melyeket a Te bőkezűségedből akarunk magunkhoz venni, a mi Urunk Jézus Krisztus által. A mennyei asztal részesévé tegyen minket az örök dicsőség királya. Amen.

Étkezés után: Dicsérjétek az Urat, minden népek, – Minden nemzetek, dicsérjétek! – Mert erős miközöttünk az ő irgalmassága, – Örökkévaló az ő igazsága. -Dicsőség az Atyának stb. Hálát adunk neked, mindenható Isten, minden jótéteményeidért. Ki élsz és uralkodol mindörökkön örökké. Amen.

Fohászok, röpimák

Ha Istennel élünk, nem elégszünk meg a reggeli köszöntéssel és esti elbúcsúzással, hanem napközben is, egy-egy fohásszal kapcsolatba lépünk Istennel. Különösen alkalmasak erre azok a percek, amikor kénytelenek vagyunk várni, szünetet tartani, amikor munkába kezdünk, amikor öröm vagy bánat ér. Például:

Uram, a Te nevedben kezdem el!

Isten dicsőségére!

Jézusom, irgalom!

Jézus szentséges Szíve, bízom benned!

Én Istenem, én mindenem!

Szentlélek Úristen, világosíts meg engem!

Szentlélek Úristen, gyullaszd fel bennem a szeretet tüzét!

Ha siker ért:

Hála Istennek!

Ne nekünk, Uram, ne nekünk, hanem a Te nevednek adj dicsőséget!

Nehézségek közepette:

Atyám, kezedbe ajánlom lelkemet!

Jézus szentséges Szíve, légy az én menedékem!

Ha gyász ért:

Az Úr adta, az Úr elvette, legyen áldott az ő szent neve!

Adj Uram örök nyugodalmat neki(k)!

Sokszor:

Édes Jézus Neked élek,

Édes Jézus, Neked halok,

Életemben, halálomban,

Édes Jézus, Tiéd vagyok!

Table of Contents

Impresszum

Tartalomjegyzék

A Kiadó előszava

Az énekek lelőhelyeinek rövidítései

Első hét

Második hét

Harmadik hét

Negyedik hét

Különböző ünnepi időkben

Advent

Karácsony

Óévre

Újévre

Vízkereszt (Urunk megjelenésének ünnepe)

Nagyböjt

A szenvedés időszaka

Húsvét

Mennybemenetel

Pünkösd

Szentháromság vasárnapra

Függelék

Reggeli imák a katolikus katekizmusból

Esti imák a katolikus katekizmusból

Imák napközben